РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/135-20

26. октобар 2020. године

Б е о г р а д

ЗАПИСНИК

СА ДРУГЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 26.ОКТОБРА 2020. ГОДИНЕ

Седница је почела у 14,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Адам Шукало, Верољуб Матић, Драгана Баришић, Бранимир Спасић, Дарко Лакетић, Лука Кебара, Ивана Николић, Мирослав Кондић, Небојша Бакарец, Сандра Божић, Угљеша Марковић, Марина Рагуш и Мира Петровић.

Седници су присуствовали заменици чланова Одбора: Дијана Радовић, заменик Ђорђа Милићевића, члана Одбора и Сања Јефић Бранковић, заменик Бранимира Јовановића, члана Одбора.

Седници нису присуствовали чланови Одбора: Ђорђе Милићевић, Бранимир Јовановић и Шаип Камбери.

Председник Одбора је констатовао да су, сагласно Пословнику Народне скупштине, испуњени услови за рад и одлучивање и предложио допуну прве тачке предложеног дневног реда разматрањем оставки народних посланика који су изабрани на друге јавне функције, а које су поднете по сазивању ове седнице: Разматрање оставки које су на функцију народног посланика поднели Бранислав Недимовић (01 број 118-1549/20), Марија Обрадовић (01 број 118-1550/20), Радомир Дмитровић (01 број 118-1551/20), Маја Гојковић (01 број 118-1597/20) и Милан Кркобабић (01 број 118-1552/20) .

Одбор је већином гласова прихватио предлог председника Одбора за допуну прве тачке предложеног дневног реда.

На предлог председника, Одбор је једногласно, у целини утврдио следећи:

Д н е в н и р е д:

1. Разматрање оставки које су на функцију народног посланика поднели др Небојша Марјановић (01 број 118-1178/20 од 20. августа 2020. године), Јасмина Палуровић (01 број 118-1179/20 од 20. августа 2020. године), Далибор Радичевић (01 број 118-1196/20 од 25. августа 2020. године), Милош Вучевић (01 број 118-1375/20 од 24. септембра 2020. године), Бранислав Недимовић (01 број 118-1549/20), Марија Обрадовић ( 01 број 118-1550/20), Радомир Дмитровић (01 број 118-1551/20), Маја Гојковић ( 01 број 118-1597/20) и Милан Кркобабић ( 01 број 118-1552/20).

2. Давање овлашћења председнику Одбора за доношење неспорних решења о остваривању статусно-материјалних права народних посланика и функционера које бира или именује Народна скупштина.

**Прва тачка дневног реда:** Разматрање оставки које су на функцију народног посланика поднели др Небојша Марјановић, Јасмина Палуровић, Далибор Радичевић, Милош Вучевић, Бранислав Недимовић, Марија Обрадовић, Радомир Дмитровић, Маја Гојковић и Милан Кркобабић

Председник Одбора је обавестио чланове и заменике чланова Одбора да су Небојша Марјановић, Јасмина Палуровић, Далибор Радичевић, Милош Вучевић, Бранислав Недимовић, Марија Обрадовић, Радомир Дмитровић, Маја Гојковић и Милан Кркобабић, поднели оставке на функцију народног посланика, те да су испуњени услови да Одбор поднесе Народној скупштини извештај о наступању случаја из члана 88. став 1. тачка 2. Закона о избору народних посланика.

Председник Одбора је предложио да у извештају буде одређен председник Одбора за известиоца на седници Народне скупштине.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика др Небојше Марјановића, Јасмине Палуровић, Далибора Радичевићa, Милоша Вучевића, Бранислава Недимовића, Марије Обрадовић, Маје Гојковић и Милана Кркобабића, изабраних са Изборне листе АЛЕКСАНДАР ВУЧИЋ – ЗА НАШУ ДЕЦУ, народног посланика Радомира Дмитровића изабраног са Изборне листе АЛЕКСАНДАР ШАПИЋ - Победа за Србију, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованим народним посланицима.

На тај начин омогућава се избор нових народних посланика, путем додељивања мандата другим кандидатима са наведених изборних листа, у складу са чланом 92. Закона о избору народних посланика.

**Друга тачка дневног реда:** Давање овлашћења председнику Одбора за доношење неспорних решења о остваривању статусно-материјалних права народних посланика и функционера које бира или именује Народна скупштина (права из закона и других прописа)

У вези са овом тачком, председник је обавестио присутне да је пракса да Одбор на почетку сазива даје овлашћење председнику Одбора за доношење неспорних решења о остваривању статусно-материјалних права народних посланика. Реч је о правима која проистичу из закона и одлука Одбора - нпр. право на стални рад, на на накнаду због обављања самосталне делатности и др. Ово овлашћење односи се и на доношење решења о платама функционера које бира или именује Народна скупштина, с обзиром на то да се тим појединачним актима непосредно примењује закон, јер су и основица за обрачун плата и коефицијенти утврђени законом.

Овлашћењем председника Одбора за доношење неспорних решења о остваривању статусно-материјалних права народних посланика и функционера које бира или именује Народна скупштина учинио би се ефикаснијим поступак остваривања предметних права.

Дискусије није било.

Одбор је једногласно гласао за давање предметног овлашћења председнику Одбора.

\*\*\*

Седница је завршена у 14,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић